
        PRIMAR 

  NICOLAE ROBU

Nr. SC2017-1068/16.01.2017
REFERAT

privind aprobarea cotei autorităţii publice locale, aplicabilă la valoarea de înlocuire a locuinţelor pentru tineri destinate închirierii, realizate de către Agenţia Naţională pentru Locuinţe, pentru titularii de contracte care au împlinit vârsta de 35 de ani şi prelungirea termenului de locaţiune a contractelor de închiriere având ca obiect locuinţe pentru tineri destinate închirierii, construite prin programe de investiţii la nivel naţional, situate în Timişoara, str. Ioachim Miloia nr. 52 - scările  A şi B , nr.56  Bloc B2, Bloc B3, Bloc B4, Bloc B 6 şi Bloc B7
          Situaţia juridică a locuinţelor ANL este reglementată de Legea nr.152/1998 privind înfiinţarea Agenţiei Naţionale pentru Locuinţe şi respectiv H.G. nr.962/2001 privind aprobarea Normelor metodologice pentru punerea în aplicare a prevederilor Legii nr.152/1998, acte normative care de-a lungul timpului au suferit multiple modificări şi completări.       
        Ultima modificare legislativă a intervenit în data de 14.04.2016, când prin Hotărârea Guvernului nr.251 modificarea şi completarea Normelor metodologice pentru punerea în aplicare a prevederilor Legii nr.152/1998 privind înfiinţarea Agenţiei Naţionale pentru Locuinţe, aprobate prin H.G. nr.962/2001, s-a stabilit modalitatea de determinare a cuantumului lunar al chiriei aferente locuinţelor pentru tineri destinate închirierii, locuinţe ce fac obiectul proprietăţii private a statului şi care se află în administrarea autorităţilor publice locale.

        Raportat la modificările legislative intervenite, prevăzute la art.I pct.12 alin 11, pct.24 alin.(23), alin.(24) din H.G. nr.251/2016, chiria se stabileste anual, în baza valorii de înlocuire stabilită prin Ordin al Ministrului Dezvoltării Regionale şi Administraţiei Publice pentru anul în curs şi va acoperi minim cheltuielile de administrare, întreţinere, reparaţii, precum şi recuperarea investiţiei în funcţie de durata normata stabilită potrivit prevederilor legale, iar pentru tinerii care au împlinit vârsta de 35 de ani se adaugă şi o cotă de maxim 1% ce reprezintă cota autorităţii publice care se utilizează pentru dezvoltarea fondului de locuinţe la nivel local.
       Astfel, cuantumul chiriei nete anuale (euro) se determină prin însumarea următoarelor elementelor de bază:
1.recuperarea investiţiei (amortizarea) reprezintă valoarea de înlocuire a construcţiei (suprafaţa construită desfăşurată multiplicata cu valoarea de înlocuire pe metru pătrat aprobată anual) raportată la durata normată, respectiv 40-50 de ani conform catalogului privind clasificarea şi duratele normale de funcţionare a mijloacelor fixe aprobat prin H.G. nr.2.139/2004, cu modificările ulterioare; 
2.valoarea cheltuielilor de întreţinere curentă şi reparaţii curente: se consideră 0,40% din valoarea de înlocuire a construcţiei; 
3.valoarea cheltuielilor de reparaţii capitale: se consideră 0,51% din valoarea de înlocuire a construcţiei;
4. valoarea cheltuielilor de administrare: se consideră 0,20% din valoarea de înlocuire a construcţiei; 

5. cota autorităţii publice (mărimea beneficiului) - aplicabilă numai titularilor care au împlinit vârsta de 35 de ani, este de maximum 1% şi se stabileste de autoritatea publică locală.

       Chiria lunară se stabileşte pornindu-se de la chiria netă anuală raportată la numărul de luni calendaristice, prin aplicarea succesivă a unor coeficienţi de ponderare în funcţie de rangul localităţii şi venitul brut pe membru de familie, astfel:


-coeficientul de ponderare pe rang este cuprins între 0.80 si 1,00, în funcţie de ierarhizarea localităţilor pe ranguri, stabilită prin Legea nr.351/2001 privind aprobarea Planului de amenajare a teritoriului naţional, cu modificările si completările ulterioare. Pentru municipiul Timişoara se aplică coeficientul 0,95.

- coeficientul de ponderare pe venit, este de 0,90 în cazul în care venitul brut pe membru de familie este mai mic sau egal cu salariul minim brut pe economie, 0,95 cand venitul brut pe membru de familie este mai mare decat salariul minim brut pe economie, dar nu depaşeşte cu 100% salariul minim brut pe economie şi 1,00 în situaţia în care venitul brut pe membru de familie este mai mare decât 100% salariul minim brut pe economie.
         Chiria se stabileşte anual de către autoritatea publică locală, pentru anul următor, în prima zi lucrătoare a lunii octombrie, pe baza cursului valutar comunicat de Banca Naţionala a României în data de 30 septembrie a anului în curs. Plata chiriei se achită în lei, la cursul de schimb comunicat de Banca Naţională a României în data de 30 septembrie a anului în care s-a stabilit cuantumul chiriei. 

          Valoarea de înlocuire aprobată pentru anul 2016 conform Ordinului Ministrului Dezvoltării Regionale şi Administraţiei Publice nr.373/2015, valabilă până la stabilirea noii valori de înlocuire,  este de 1.704,92 lei inclusiv TVA, reprezentând 382,93 euro ( 1 euro = 4,4523 lei la 30 septembrie 2016). 

         Sumele obţinute din recuperarea investiţiei din cuantumul chiriei, se virează în termen de maximum 30 zile de la încasarea acesteia, de către autoritatea locală, în contul Agenţiei Naţionale pentru Locuinţe deschis în acest sens la Trezoreria Statului. 

         Orice întârziere atrage plata de penalităţi datorate Agenţiei Naţionale pentru Locuinţe pentru neîndeplinirea obligaţiilor de plată la scadenţă, iar penalităţile reprezintă 0,1% din suma datorată, dar nu mai mult de cuantumul sumei asupra careia sunt calculate. 

         Tinând cont de faptul ca începând cu data de 14.04.2016, sunt in vigoare prevederile H.G. nr.251/2016, pentru punerea în aplicare a măsurilor necesare recalculării cuantumului chiriei pentru titularii de contract care au împlinit vârsta de 35 ani, se impune aprobarea cotei autoritatii publice locale, ca element de bază în stabilirea chiriei aferente locuinţelor ANL aflate în administrarea Consiliului Local al Municipiului Timişoara. 
          Cota autorităţii publice locale sau mărimea beneficiului, este aplicabilă la valoarea de înlocuire a construcţiei, poate fi de maximum 1%, se aprobă de către Consiliul Local al Municipiului Timişoara şi se face venit la bugetul local. 
         Prezentăm în continuare, ipotezele pentru calculul chiriei conform modelului din Anexa nr.7 la H.G. nr.251/2016 (Anexa nr.16 la normele metodologice), în cazul aplicării unor cote de profit cuprinse între 0,1% - Anexa 1 la prezenta hotărâre . 


         Precizăm că la toate calculele efectuate, s-a luat în calcul ipoteza în care veniturile depaşesc venitul brut minim pe economie.
        Prin H.C.L.M.T. nr. 38/29.07.2016 privind aprobarea cotei autorităţii publice locale, aplicabilă la valoarea de înlocuire a locuinţelor pentru tineri destinate închirierii, realizate de către Agenţia Naţională pentru Locuinţe, pentru titularii de contracte care au împlinit vârsta de 35 de ani şi prelungirea termenului de locaţiune a contractelor de închiriere având ca obiect locuinţe pentru tineri destinate închirierii, construite prin programe de investiţii la nivel naţional, situate în Timişoara, str. Ioachim Miloia nr. 32 - scările B 10-B11-B12, nr. 34 - sc. B9, nr. 36 - sc. B8, a fost aprobată cota de 0,1 %. 

         De asemenea, pentru contractele de închiriere încheiate pentru apartamentele din Timişoara, str. Ioachim Miloia nr. 52 - scările A şi B, nr. 56 Bloc B2, Bloc B3,  Bloc B4, Bloc B6, Bloc B7, a căror termen de locaţiune expiră, propunem prelungirea pe un an. Prelungirea se va efectua până la data stabilită de către Comisia de repartizare a locuinţelor, după verificarea respectării condiţiilor restrictive şi a obligaţiilor contractuale de către chiriaşi.








         Faţă de cele prezentate, în conformitate cu prevederile art.I pct.24 alin.(23), alin.(24) din H.G. nr.251/2016 privind modificarea şi completarea Normelor metodologice pentru punerea în aplicare a prevederilor Legii nr.152/1998 privind infiintarea Agentiei Nationale pentru Locuinte, 
Propunem :
1. Aprobarea unei cote de 0,1 %  aplicabilă titularilor de contracte care au împlinit vârsta de 35 ani, la valoarea de înlocuire a locuinţelor pentru tineri destinate închirierii, realizate de Agenţia Naţională pentru Locuinţe în municipiul Timişoara.
2. Aprobarea prelungirii duratei contractelor de închiriere care au ca obiect locuinţe pentru tineri, destinate închirierii, construite prin programe de investiţii la nivel naţional, situate în Timişoara, str. Ioachim Miloia nr. 52 – scările A şi B, nr.56 bloc B2, Bloc B3, Bloc B4, Bloc 6, Bloc B 7, a căror termen de locaţiune expiră, pentru o perioadă de 1 an, chiriaşilor care şi-au îndeplinit obligaţiile contractuale şi respectă criteriile restrictive, conform legii.
3. Împuternicirea Primarului Municipiului Timişoara, domnul Nicolae Robu, să semneze actele adiţionale care au ca obiect prelungirea duratei contractelor de închiriere a locuinţelor prevăzute la art.2 din prezenta hotărâre.

